Beurtkrag kry skuld vir rioolvuil op Kaapse strandeBesoekers baljaar in die getypoel by Dalebrook, ten spyte van ‘n waarskuwing oor besoedelde water. (Foto: Steve Kretzmann/GroundUp) Deur Steve Kretzmann, GroundUp Die pas afgelope vakansieseisoen – wat die Wes-Kaapse provinsiale regering bestempel het as een van “wonderlike herstel” ná die Covid-19-pandemie – is egter ook geteister deur die sluiting van verskeie Kaapstadse strande weens rioolstortings. Oor die afgelope maand is agt strande tydelike gesluit, sommige daarvan meer as een keer, terwyl die stad die probleem grootliks op beurtkrag en die uitwerking daarvan op sy pompstasies gepak het. In die jongste voorval is die Dalebrook-getypoel en die aangrensende Kalkbaai-strandgebied gesluit, hoewel die oorsaak van die besoedeling nog nie bepaal kon word nie. Die Dalebrook-getypoel is die eerste keer op 7 Januarie gesluit, is twee dae heropen en toe weer Woensdag voorlopig gesluit. ŉ Kennisgewing by die getypoel waarsku teen besmette water wat onveilig vir swem, speel en drink is, hoewel die swemplek nietemin gewemel het van besoekers, talle van hulle kinders. Alex Lansdowne, voorsitter van die burgemeestersadvieskomitee oor watergehalte, sê dit lyk nie of die besoedeling by Kalkbaai deur die rioolpompstasie langs die getypoel veroorsaak word nie. Lansdowne sê die “uiters lae getye” ná die volmaan, wat beteken die water is vlak en staan etlike ure lank stil, gekombineer met die getal mense wat die getypoel gebruik, kon moontlik tot die hoë vlakke van besoedeling bygedra het. “Ons vermoed dit is die geval omdat daar geen rioollekkasie is nie. Ons stel wel behoorlike ondersoek in voor ons tot ŉ gevolgtrekking kom.” Die gedeelte tussen Muizenberg Pavilion en Sunrise-strand was die eerste om op 12 Desember gesluit te word. Volgens die stad het rioolvuil na Zandvlei gestroom waarna dit dan in die see by Muizenberg uitspoel. Die probleem is veroorsaak deur ŉ elektriese fout by ŉ pompstasie naby die riviermond. Die stad het ook gesê voortgesette beurtkrag het ŉ uitwerking op sy infrastruktuur, rioolpompstasies ingesluit. Inwoners is ook gevra om hul waterverbruik te verminder omdat die beurtkrag ook ŉ uitwerking het op Kaapstad se vermoë om water na die Kaapse Vlakte te pomp. Muizenberg is weer op 16 Desember oopgestel. Twee dae later is die Vishoek-strand egter gesluit weens ŉ rioolstorting in die gebied. Die probleem is toegeskryf aan ŉ verstopte rioolpyp en die strand is ŉ dag later oopgestel. Met die aanvang van die nuwe jaar het probleme opnuut kop uitgesteek. Strande in die Blaauwberg-omgewing is op 1 Januarie gesluit en ŉ gedeelte van die Vishoek-strand ŉ dag later. Die probleme is ook aan verstopte rioolpype toegeskryf. Strand en Kleinbaai is op 3 Januarie weer oopgestel, Vishoek ŉ dag later – maar ŉ gedeelte van die Gordonsbaai-strand moes daarna weens ŉ probleem by ŉ pompstasie gesluit word. Drie dae later is Gordonsbaai oopgestel, maar die Kalkbaai-strand en Dalebrook-getypoel gesluit – hierdie keer weens rioolvuil wat oorgeloop het. Dalebrook is op 9 Januarie oopgestel, maar Llandudno is gesluit weens rioolvuil uit ŉ pompstasie wat probleme ná ŉ kragstuwing weens beurtkrag ondervind het. Dalebrook is weer op 11 Januarie gesluit omdat die oorsprong van die rioolbesoedeling nie bepaal kon word nie, terwyl die Llandudno-strand minstens oopgestel is. Proaktiewe benadering Lansdowne sê die besluit om ŉ strand te sluit is gegrond op nasionale riglyne. Dit duur 48 uur om die uitslag van ŉ watermonster te ontvang en wanneer ŉ besoedelingsvoorval plaasvind, word die strand vir ŉ minimum van 150 m aan weerskante van die besoedelingspunt gesluit. Watermonsters word geneem tot toetse wys dit is weer skoon genoeg om in te swem. Die stad se ingenieurs is gewoonlik twee uur nadat ŉ voorval aangemeld word reeds op die toneel en begin dan werk om die probleem te pak. Caroline Marx, ŉ omgewingsaktivis en een van die stigters van rethinkthestink.co.za, sê hoewel die watergehalte by talle strande swak is, is Kaapstad se proaktiewe benadering ŉ beter opsie as om bloot te maak asof niks fout is nie.